## Sanitat atén més de 36.000 persones amb diagnòstic actiu d’alzhèimer a la Comunitat Valenciana

*** Per províncies, es tracten 19.350 persones a València, 12.648 a Alacant i 4.416 a Castelló
* Entre gener a agost d’enguany s’han diagnosticat 6.830 pacients nous amb esta malaltia**

Un total de 36.414 persones tenen, actualment, un diagnòstic actiu d’alzhèimer a la Comunitat Valenciana. Per províncies, es tracten 19.350 a València, 12.648 a Alacant i 4.416 a Castelló.

Així mateix, durant els huit primers mesos de l’any s’han diagnosticat 6.830 pacients nous amb esta malaltia, dels quals 3.766 corresponen a la província de València, 2.318 a Alacant i 746 a Castelló.

Les dades s’han donat a conéixer amb motiu de la commemoració, cada 21 de setembre, del Dia Mundial de l’Alzhèimer, una malaltia degenerativa que afecta la memòria i la conducta.

La majoria de nous pacients té més de 65 anys, des d’eixa edat es concentra el 98 % de casos. Generalment, són pacients majors de 65 anys, remesos per faltes de memòria progressives amb repercussió funcional o sense, que també poden presentar trastorn conductual associat.

Els símptomes d’alarma, en la major part dels pacients, són oblits persistents en el temps i, generalment, progressius. Altres símptomes són: alteració del llenguatge, capacitat de planificació, desorientació, trastorn conductual...

“Esta patologia té una prevalença d’entre el 3 % i el 4 % de la població i, a partir dels 65 anys, la seua incidència es triplica per cada dècada viscuda”, segons ha explicat el director general d’Informació Sanitària, Qualitat i Avaluació, Juan Manuel Beltrán.

La prevalença en la població total de la Comunitat se situa en un 0,8 % i a partir dels 90 anys està en el 10 %. La incidència en nous casos, en els últims quatre anys, s’ha incrementat en un 15 % aproximadament.

El director general ha assenyalat que “l’impacte de l’alzhèimer i altres malalties neurodegeneratives en el futur requerix un esforç d’efectivitat en els diagnòstics i tractaments”. “A més d’un nivell de coordinació entre el sistema sanitari i social i una aliança entre la societat civil a través de les associacions de pacients i l’Administració, per a poder fer front de manera eficient al seu abordatge”, ha afegit.

**Tres vessants**

Referent a això, Beltrán ha ressaltat que la Conselleria de Sanitat “està compromesa en eixe full de ruta per a millorar l’atenció dels pacients i suposar un suport per a les famílies”. Així, ha destacat la prestació que s’oferix als pacients d’alzhèimer des de tres vessants.

En primer lloc, el director general s’ha referit a l’Atenció Primària, “des d’a on es du a terme una actuació prioritària en la detecció precoç de la demència, la seua remissió a l’assistència especialitzada per al diagnòstic definitiu del tipus de demència i el posterior seguiment de la malaltia en coordinació amb l’Assistència Especialitzada i els Servicis Socials”.

D’altra banda, Beltrán ha recordat que, des de l’Assistència Especialitzada, “la prestació a estos pacients consistix en el diagnòstic i la instauració del tractament més adequat al tipus de demència i estadi de la malaltia que realitzen els servicis i seccions de Neurologia”.

En tercer lloc, el director general ha fet referència als Hospitals d’Atenció a Crònics i Llarga Estada (HACLE), “on s’establix el diagnòstic i l’atenció integral en les unitats existents. Així com l’hospitalització en estadis avançats de la malaltia per a rehabilitació, teràpia ocupacional i assistència de la comorbiditat”.

“Assistència i investigació van junts per a tractar d’alleujar una patologia que suposa un greu problema social atés que interferix de manera important en les vides dels pacients i dels seus familiars”, ha asseverat Beltrán.

Fecha: 21/09/2024